Europos Parlamento rezoliucija dėl dažnėjančių rasistinių ir homofobinių išpuolių Europoje



Oficialusis leidinys 300 E , 09/12/2006 p. 0491 - 0495



P6_TA(2006)0273 Rasistiniai ir homofobiniai išpuoliai Europoje Europos Parlamento rezoliucija dėl dažnėjančių rasistinių ir homofobinių išpuolių Europoje Europos Parlamentas, - atsižvelgdamas į tarptautinės teisės aktus žmogaus teisė srityje, draudžiančius diskriminaciją dėl rasinės ir etninės kilmės, ir ypač į Tarptautinę konvenciją dėl visų formų rasinės diskriminacijos panaikinimo ir Europos žmogaus teisių ir pagrindinių laisvių konvenciją (EŽTK), kurias pasirašė visos valstybės narės ir daug trečiųjų šalių, - atsižvelgdamas į Europos Sąjungos sutarties 2, 6, 7 ir 29 straipsnius ir į EB sutarties 13 straipsnį, kuriuose ES ir valstybės narės įpareigojamos laikytis žmogaus teisių ir pagrindinių laisvių ir kuriuose nustatomos Europos kovos su rasizmu, ksenofobija ir diskriminacija priemonės, ir - atsižvelgdamas į Europos Sąjungos pagrindinių teisių chartiją, ypač jos 21 straipsnį, - atsižvelgdamas į Europos Sąjungos veiklą, skirtą kovai su rasizmu, ksenofobija, antisemitizmu ir homofobija, ypač kovai su diskriminaciją skirtas direktyvą 2000/43/EB, įgyvendinančią vienodo požiūrio principą asmenims nepriklausomai nuo jų rasės arba etninės priklausomybės [1] ir direktyvą 2000/78/EB, nustatančią vienodo požiūrio užimtumo ir profesinėje srityje bendruosius pagrindus [2], bei į pasiūlymą dėl Pagrindų direktyvos dėl kovos su rasizmu ir ksenofobija [3], - atsižvelgdamas į savo ankstesnes rezoliucijas dėl rasizmo, ksenofobijos, antisemitizmo, homofobijos, mažumų apsaugos, kovos su diskriminacija politikos ir romų padėties ES, - atsižvelgdamas į Darbo tvarkos taisyklių 103 straipsnio 4 dalį, A. kadangi rasizmą, ksenofobiją, antisemitizmą, homofobiją ir neapykantą čigonams skatina iracionalios priežastys ir šie reiškiniai kartais yra susiję su socialine marginalizacija, atskirtimi ir nedarbu, taip pat su atsisakymu suvokti mūsų visuomenių įvairovę kaip jų turtingumo šaltinį, B. kadangi keliose valstybėse narėse, buvo smurtinių įvykių ir (arba) nužudymų dėl rasistinės, ksenofobinės ir antisemitinės neapykantos, o kitų tiesioginių ir netiesioginių rasizmo, ksenofobijos, antisemitizmo ir homofobijos formų tebesama ES viduje ir už jos ribų, C. kadangi Rusijos valdžios institucijos uždraudė Maskvoje 2006 m. gegužės 27 d. planuotas eitynes už homoseksualų, lesbiečių, biseksualų ir transseksualų lygybę ir jų toleranciją, pažeisdamos teisę rengti taikų susirinkimą ir demonstracijas, kurią užtikrina Europos žmogaus teisių konvencija, o politinės ir religinės institucijos skleidė šmeižtą, sukurstė vėliau prasiveržusį smurtą ir dalyvavo jį vykdant, D. kadangi Europos, valstybių ir regionų politikai turi rodyti gerą pavyzdį, skatindami toleranciją, supratimą, pagarbą ir taikų sambūvį, E. kadangi kai kurios politinės partijos, įskaitant kai kurių valstybių valdžioje esančias ar vietiniu lygiu gausiai atstovaujamas partijas, sąmoningai pavertė rasinę, etninę, tautinę, religinę ir homoseksualų netoleranciją vienais svarbiausių savo darbotvarkės klausimų ir leido savo politiniams lyderiams kalbėti tokiu stiliumi, kuris skatina rasinę ir kitų formų neapykantą ir kursto ekstremizmą visuomenėje, F. kadangi raginimų imtis atviro homofobinio smurto pasigirdo iš Lenkijos valdančiosios partijos nario, kai kalbėta apie planus surengti Varšuvoje eitynes už homoseksualų teises, G. kadangi valstybės narės numatė įvairių priemonių, įskaitant valstybės finansavimo nutraukimą, nukreiptų prieš politines partijas, kurios skatina programas ir veiklą, prieštaraujančią EŽTK užtikrinamoms vertybėms, H. kadangi per futbolo rungtynes vyksta gėdingų rimtų rasistinių incidentų ir kadangi nerimaujama, kad panašių įvykių gali pasitaikyti per dabar vykstančias Pasaulio taurės varžybas, I. kadangi švietimas, ypač pradinis, yra svarbi kovos su rasistinėmis nuotaikomis ir išankstinėmis nuostatomis vėlesniame gyvenime politikos formavimo sritis ir kadangi politikos formuotojai turėtų atkreipti reikiamą dėmesį į tinkamo socialinio ir etninio derinio valstybinėse pradinio švietimo įstaigose teikiamą naudą, J. kadangi žiniasklaidai tenka svarbus ir didelis vaidmuo formuojant visuomenės supratimą apie rasistinį smurtą, o kai kuriose valstybėse narėse ji linkusi vartoti vienašališkus ir iškreiptus sąvokos "smurtas" apibūdinimus, todėl jai tenka atsakomybė už dezinformacijos apie rasizmą ir ksenofobiją sklaidą, K. kadangi tai, kad esama daugybės interneto svetainių, kurios yra pagrindinis informacijos apie rasistines ir neapykantą kurstančias grupuotes šaltinis, kelia nerimą dėl to, kaip reikėtų kovoti su šia problema nepažeidžiant nuomonės reiškimo laisvės, L. kadangi policijai ir teismų sistemai valstybėse narėse tenka lemiamas vaidmuo baudžiamąja tvarka persekiojant už rasistinį smurtą ir užkertant jam kelią; tačiau kadangi jai kartais nepavyksta apsaugoti piliečių nuo rasinio smurto ir atgrasyti ekstremistų nuo tokių nusikaltimų ir atsižvelgdamos į tai valstybės narės turėtų apsvarstyti, ar jų policijos pajėgose ir teismų sistemose esama "institucinio rasizmo"; kadangi kai kuriose šalyse policijos prievarta nukreipta prieš etnines, rasines ir seksualines mažumas ir tiesiogiai pažeidžiama jų susirinkimo teisė, M. kadangi trūksta statistikos duomenų apie rasizmą, ksenofobiją, antisemitizmą ir homofobiją valstybėse narėse, ypač apie su šiais reiškiniais susijusius smurtą ir diskriminaciją, N. kadangi praėjus penkeriems derybų metams Taryba vis dar nepriėmė Komisijos pasiūlymo dėl Pagrindų sprendimo dėl kovos su rasizmu ir ksenofobija, ir dėl to Komisija grasino jį atsiimti, ir kadangi ši priemonė būtų buvusi naudinga siekiant nubausti rasistinės neapykantos nusikaltimų kaltininkus, O. kadangi Europos teisingumo teisme (ETT) buvo paduotas ieškinys dėl to, kad keturios valstybės narės - Vokietija, Liuksemburgas, Austrija ir Suomija - neįvykdė Direktyvos 2000/43/EB - rasinės lygybės direktyvos - reikalavimų, 1. apgailestauja dėl to, kad Taryba nesugebėjo priimti pirmiau minėto pagrindų sprendimo dėl kovos su rasizmu ir ksenofobija, ir skubiai reikalauja Tarybai pirmininkausiančią Suomiją atnaujinti su juo susijusią veiklą, o Tarybą - pasiekti susitarimą dėl to, kad minėtasis sprendimas būtų taikomas homofobiniams, antisemitiniams, islamofobiniams ir kitų rūšių nusikaltimams, įvykdytiems dėl fobijos ar neapykantos dėl etninės priklausomybės, rasės, lytinės orientacijos, religijos ar kitų iracionalių priežasčių; ragina valstybes nares sustiprinti baudžiamosios teisės priemones, kuriomis siekiama suderinti už tokius nusikaltimus skiriamas bausmes visoje ES; ragina visas valstybes nares veiksmingai įgyvendinti kovos su diskriminacija direktyvas ir ragina Komisiją Teisingumo Teisme paduoti ieškinį prieš tas valstybes nares, kurios to nedaro, ir iki 2007 m. vidurio pateikti pasiūlymus dėl naujų teisėkūros priemonių, kurios apimtų visus EB sutarties 13 straipsnyje išdėstytus diskriminacijos pagrindus ir kurių taikymo sritis būtų tokia pati, kaip direktyvos 2000/43/EB; 2. griežtai smerkia visas rasistinius ir neapykanta grindžiamus išpuolius, ragina visas nacionalines valdžios įstaigas padaryti visa, kas įmanoma siekiant nubausti atsakingus asmenis ir kovoti su nebaudžiamumo jausmu šių išpuolių atvejais, ir išreiškia solidarumą su visomis šių išpuolių aukomis ir jų šeimomis, įskaitant: - tyčinį juodaodės malietės ir belgo vaiko, kurio auklė ši moteris buvo, nužudymą, įvykdytą jauno dešiniojo sparno belgų ekstremisto 2006 m. gegužės 12 d. Antverpene, tas pats asmuo keletą minučių prieš šią žmogžudystę sunkiai sužeidė turkų kilmės moterį, mėgindamas ją nužudyti, - šešiolikmečio vaikino nužudymą 2006 m. sausį, ir septyniolikmečio - 2006 m. balandį, įvykdytus Briuselyje, išreikšdamas savo pasipiktinimą tuo, kaip kai kurios žiniasklaidos priemonės aprašė šias žmogžudystes, nes šiais aprašymais plačiajai visuomenei nepagrįstai peršama mintis apie ištisų bendruomenių nusikalstamą pobūdį, - Ilan Halimi pagrobimą, kankinimą ir nužudymą 2006 m. vasarį Prancūzijoje, kurį įvykdė 22 įvairios kilmės asmenų gauja, ir išreiškia didelį susirūpinimą dėl šio nusikaltimo antisemitinio aspekto, - Chaïb Zehaf nužudymą 2006 m. kovą Prancūzijoje dėl jo etninės kilmės, - grubų išpuolį prieš etiopų kilmės Vokietijos pilietį Kevin K., įvykdytą 2006 m. sausio 9 d. Poemmelte kaime, esančiame Saksonijoje-Anhalte, ypač dėl šio nusikaltimo rasinių motyvų, - šiurpų Gisberta, transseksualo, gyvenusio Portugalijos miete Oporto, kankinimą ir nužudymą 2006 m. vasarį, kurį įvykdė grupė paauglių ir vaikų, - Lenkijos vyriausiojo rabino Michael Schudrich užpuolimą, įvykdytą Varšuvoje, taip pat Lenkijos šeimų lygos vadovaujančių narių pareiškimus, kuriais kurstomas smurtas prieš gėjus, lesbietes, biseksualus ir transseksualus siekiant neleisti šių žmonių organizuojamo žygio už toleranciją ir lygybę, - išpuolį, dėl kurio 2006 m. balandžio 8 d. Castellaro del Vallés vietovėje (Ispanija) nukentėjo iš Gvinėjos kilęs Portugalijos pilietis Fernando Ujiguilete. Dėl rasistinio išpuolio F. Ujiguilete kelioms dienoms buvo paguldytas į ligoninę, - neonacistinės ideologijos šalininkų rasistinių išpuolių, šūkių ir skanduočių futbolo stadionuose gausėjimą; 3. džiaugiasi, kad masinėse demonstracijose, vykusiose Antverpene ir Paryžiuje ir skirtose išreikšti visuotinį pasipiktinimą minėtais įvykiais ir visuotinę paramą kovai su rasizmu, ksenofobija ir antisemitizmu, dalyvavo tūkstančiai žmonių; taip pat džiaugiasi tolerancijos apraiškomis Lenkijoje, ypač šiltu 2006 m. gėjų parado sutikimu Varšuvoje; 4. išreiškia didelį susirūpinimą tuo, kad apskritai didėja rasistinė, ksenofobinė, antisemitinė ir homofobinė netolerancija Lenkijoje, kurią iš dalies kursto religinės platformos, pvz., "Radio Maryja", kurią ir Vatikanas kritikuoja dėl antisemitinių kalbų; mano, kad ES turėtų imtis atitinkamų priemonių ir išreikšti savo susirūpinimą, t. y. iškelti Lenkijos šeimų lygos, kurios lyderiai kursto žmonių neapykantą ir smurtą, dalyvavimo vyriausybėje klausimą; primena Lenkijai jos įsipareigojimus ir pareigas pagal sutartis, ypač pagal ES sutarties 6 straipsnį, ir galimas sankcijas, jei minėtų sutarčių nebus laikomasi; esant tokioms aplinkybėms, ragina Lenkijos vyriausybę iš naujo apsvarstyti Įgaliotojo atstovo lygios padėties klausimais tarnybos panaikinimą; ragina Rasizmo ir ksenofobijos kontrolės centrą atlikti besiformuojančio rasinės, ksenofobinės ir homofobinės netolerancijos klimato Lenkijoje tyrimą, o Komisiją - patikrinti, ar Lenkijos švietimo ministro veiksmai ir pareiškimai atitinką ES sutarties 6 straipsnio nuostatas; 5. griežtai smerkia Rusijos valdžios institucijų sprendimą uždrausti pirmąjį gėjų paradą, turėjusį įvykti 2006 m. gegužės 27 d. Maskvoje, taip pat šių institucijų nesugebėjimą užtikrinti taikių demonstrantų ir žmogaus teisių aktyvistų saugą ir saugumą, ir primena Rusijos valdžios institucijoms, kad susirinkimų laisvė - pagrindinė žmogaus teisė, garantuojama pagal Rusijos Federacijos Konstitucijos 31 straipsnį; išreiškia didelį susirūpinimą dėl vaidmens, kurį Rusijos politikai ir religinės organizacijos atliko, kurstydamos neapykantą gėjams, lesbietėms, biseksualams ir transseksualams bei smurtą prieš juos; išreiškia viltį, kad panašūs įvykiai ateityje nepasikartos, ir ragina Rusijos valdžios institucijas leisti organizuoti Gėjų paradą 2007 m. ir užtikrinti jo dalyvių saugumą; 6. yra labai nusivylęs tuo, kad ES lyderiai neiškėlė aptariamojo klausimo ES ir Rusijos vadovų susitikime, vykusiame 2006 m. gegužės 26 d.; 7. taip pat nusivylęs ir tuo, kad Pirmininko J. M. Barroso ir Komisijos narių F. Frattini ir V. Spidla susitikime su Europos religiniais lyderiais 2006 m. gegužės 30 d. nebuvo pasmerktas Rusijos ortodoksų dvasininkų dalyvavimas smurtiniame, nukreiptame prieš gėjus ir palaikančiame naujuosius nacistus, žygyje, vykusiame 2006 m. gegužės 27 d. Maskvoje; 8. išreiškia nuostabą ir susirūpinimą dėl Europos parlamentinės asamblėjos tarybos pirmininko reakcijos į įvykius Maskvoje, kai jis pasveikino Rusiją su jos pasiekimais žmogaus teisių srityje, vietoj to, kad pasmerktų pagrindinių žmogaus teisių pažeidimą, įvykdytą 2006 m. gegužės 27 d.; 9. ragina ES atstovus būsimame G8 vadovų susitikime iškelti žmogaus teisių Rusijoje klausimą, kaip neatidėliotiną klausimą, ypač atkreipiant dėmesį į taikių demonstracijų teisę; 10. ragina Europos Sąjungos institucijas, valstybes nares ir visas Europos demokratines politines partijas pasmerkti visus netolerancijos veiksmus ir rasinės neapykantos kurstymą, taip pat visus puldinėjimo ar rasistinio smurto veiksmus; 11. apgailestauja, kad keliose valstybėse narėse vis labiau remiamos ekstremistų partijos ir grupuotės, kurių darbotvarkė aiškiai ksenofobinė, rasistinė, antisemitinė ir homofobinė, ir kai kurios iš šių partijų ir grupuočių pastaruoju metu pateko į Lenkijos vyriausybę, tai pat pabrėžia, kad būtina imtis šio reiškinio šaknų, pvz., socialinės atskirties, izoliacijos ir nedarbo, išnaikinimo; 12. primygtinai reikalauja, kad visos valstybės narės bent jau numatytų galimybę nutraukti valstybinių lėšų teikimą politinėms partijoms, kurios tvirtai nesilaiko žmogaus teisių ir pagrindinių laisvių, demokratijos ir teisinės valstybės principų, nustatytų EŽTK ir Pagrindinių teisių chartijoje, ir ragina, kad turinčios minėtą galimybę valstybės narės nedelsdamos ja pasinaudotų; 13. ragina valstybes nares pradėti kampanijas ir projektus, visais lygiais ir visuose sektoriuose, ypač žiniasklaidoje ir mokyklose, siekiant skatinti kultūrinę įvairovę, kaip turtingumo ir ekonominio dinamiškumo formą, lyčių lygybę, kovą su diskriminacija, toleranciją, dialogą ir integraciją, pvz., tam panaudojant Europos lygių galimybių visiems metus (2007) ir Europos kultūrų dialogo metus (2008); 14. ragina valstybes nares skirti reikiamą dėmesį kovai su rasizmu, seksizmu, ksenofobija ir homofobija tarpusavio santykiuose ir dvišaliuose santykiuose su trečiosiomis šalimis; 15. ragina Komisiją ir toliau vystyti antidiskriminacinę politiką kartu su atsirandančia integracijos politika; mano, kad norint pasiekti lygybės, būtina skirti reikiamą dėmesį integracijai ir kitoms neįstatyminėms priemonėms, pvz., sąveikos ir dalyvavimo skatinimui; 16. pabrėžia, kad reikia remti antirasistines ir antiksenofobines iniciatyvas, susijusias su šiuo metu Vokietijoje vykstančiu Pasaulio taurės čempionatu, ir ragina valdžios institucijas atidžiai stebėti, bausti ir smerkti tuos, kurie atsakingi už rasistinius aktus; 17. dar kartą primena, kad būtina tinkamai ir aiškiai apibrėžti rasizmą ir ksenofobiją ir kaupti statistinius duomenis apie juos, ypač apie rasistinį ir ksenofobinį smurtą, ir taip veiksmingai kovoti su šiais reiškiniais, kaip pabrėžiama Europos rasizmo ir ksenofobijos stebėsenos centro 2005 m. metiniame pranešime, pažymint, kad trūksta registruotų statistikos duomenų apie rasistinį smurtą, pvz., Italijoje, Portugalijoje ir Graikijoje; 18. paveda Pirmininkui perduoti šią rezoliuciją Tarybai, Komisijai, valstybėms narėms, Europos Tarybai ir Rusijos Federacijos vyriausybei. [1] OL L 180, 2000 7 19, p. 22. [2] OL L 303, 2000 12 2, p. 16. [3] OL C 75 E, 2002 3 26, p. 269. --------------------------------------------------